Diari Oficial de la Generalitat Valenciana


Sumari del DOGV 5595, del 10-09-2007 (2007/11727)

RESOLUCIÓ de 17 d'agost de 2007, del conseller de Medi Ambient, Aigua, Urbanisme i Habitatge, per la qual s'aprova el Pla local de prevenció d'incendis forestals d'Albalat dels Tarongers.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5595

Data del DOGV
:   10-09-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/11715


Data del document
:   17-08-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Albalat dels Tarongers
    * administració local

RESOLUCIÓ de 17 d'agost de 2007, del conseller de Medi Ambient, Aigua, Urbanisme i Habitatge, per la qual s'aprova el Pla local de prevenció d'incendis forestals d'Albalat dels Tarongers. [2007/11400]  
La Llei 3/1993 forestal de 9 de desembre de la Comunitat Valenciana estableix en l'article 55.3 que les entitats locals amb terrenys forestals en el seu territori podran redactar plans locals de prevenció d'incendis que seran obligatoris per a les situades en zones d'alt risc d'incendis forestals.  
Igualment el Pla de prevenció d'incendis forestals del Parc Natural de la Serra Calderona, aprovat per Resolució del conseller de Territori i Habitatge de 12 de juny de 2006 (DOCV núm. 5.301 de 12.07.2006), el qual té caràcter director en la matèria de prevenció d'incendis forestals en l'àmbit del parc, estableix entre les seues línies d'actuació principals el foment de l'elaboració dels plans locals de prevenció d'incendis forestals dels municipis totalment o parcialment inclosos en l'àmbit del parc natural, com és el cas d'Albalat del Tarongers.  
En aquest sentit, el Pla local de prevenció d'incendis forestals d'Albalat dels Tarongers s'ha elaborat a l'empara de l'Ordre de 9 de novembre de 2005, de la llavors conselleria de Territori i Habitatge, que va establir en el seu annex V ajudes per a la redacció de plans locals de prevenció d'incendis forestals.  
El Pla local de prevenció d'incendis forestals és una peça clau en la planificació de la mesures de prevenció d'incendis forestals que s'articula en diferents nivells, des de la planificació a nivell de tota la Comunitat Valenciana fins al municipi.  
El Reglament de la Llei 3/1993 forestal de la Comunitat Valenciana, aprovat per Decret 98/1995, del Govern Valencià, de 16 de maig de 1995, estableix clarament els continguts mínims que haurà de contenir un Pla local de prevenció, que són: descripció física, econòmica i sociològica del municipi, inventari i divisió en zones en funció del seu risc d'incendis, àrees d'especial protecció i prioritat de defensa, ordenances i normes d'aplicació municipal, inventari de mitjans propis i mobilitzables, protocol d'actuació en funció dels distints graus d'alerta d'incendi i cartografia referent als punts anteriors.  
El Pla local de prevenció d'incendis forestals d'Albalat dels Tarongers va ser aprovat pel dit Ajuntament, pel Decret d'alcaldia 296/2007 de data 10 de maig de 2007, i va ser traslladat l'acord al Ple de l'Ajuntament i a la Direcció Territorial de València de la conselleria de Medi Ambient, Aigua, Urbanisme i Habitatge.  
A la vista del que antecedeix, vist que el Pla compleix amb el que disposa la legislació vigent en la matèria i a proposta de la directora general de Gestió de Medi Natural, resolc:  
Article 1. Aprovació del pla   
Aprovar el Pla local de prevenció d'incendis forestals d'Albalat de Tarongers com a document director en la matèria en l'àmbit del municipi.  
El pla està estructurat en els blocs següents:  
1. Antecedents  
2. Introducció: Presentació. Objectius. Situació.  
3. Descripció física, econòmica i sociològica del municipi: fisiografia i orografia, hidrografia, edafologia, clima, vegetació, fauna i paisatge. Població, activitats econòmiques, ús recreatiu del terme municipal, caça, activitats ludicofestives, descripció urbanística, punts d'abocament no controlats.  
4. Inventari i divisió en zones en funció del risc d'incendi: estudi estadístic d'incendis. Zonificació en funció del risc. Conclusions.  
5. Àrees d'especial protecció i prioritat de defensa: àrees amb béns materials i personals. Àrees amb béns naturals. Àrees vulnerables a l'erosió.  
6. Ordenances i normes d'aplicació municipal: Pla local de cremes, urbanitzacions en el medi forestal, àrees recreatives i zones d'afluència de públic i regulació de les activitats ludicofestives.  
7. Inventari de mitjans propis i mobilitzables.  
8. Protocol d'actuació en funció dels diferents graus d'alerta d'incendi.  
9. Inventari d'infraestructures actuals: depòsits d'aigua, àrees tallafocs, hidrants i vies forestals.  
10. Proposta d'actuacions.  
Així mateix disposa d'una referència cartogràfica completa dels diferents aspectes tractats en els blocs anteriors.  
Article 2. Caràcter subsidiari  
Les disposicions contingudes en el Pla local de prevenció d'incendis forestals d'Albalat dels Tarongers són subsidiàries en la seua aplicació a les establides en el Pla de prevenció d'incendis forestals del Parc Natural de la Serra Calderona aprovat per Resolució del conseller de Territori i Habitatge de 12 de juny de 2006 (DOCV núm. 5.301 de 12.07.2006), així com del marc legislatiu propi del parc natural, el Pla d'ordenació dels recursos naturals aprovat segons el Decret 77/2001, de 2 d'abril, del Govern Valencià (DOGV núm. 3.980 de data 17.04.2001), així com de la normativa general de prevenció d'incendis forestals.  
Article 3. Vigència del pla  
Amb caràcter general, el pla té una vigència de 15 anys amb revisions parcials cada 5 anys o en el cas de modificació del Pla de prevenció d'incendis forestals del Parc Natural de la Serra Calderona.  
Contra la present resolució que entrarà en vigor l'endemà de la seua publicació en el Diari Oficial de la Comunitat Valenciana, els interessats podran interposar recurs contenciós administratiu en el termini de dos mesos comptadors a partir de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei reguladora de la jurisdicció contenciosa administrativa.  
Tot això sense perjudici de la interposició del recurs potestatiu de reposició davant del conseller de Medi Ambient, Aigua, Urbanisme i Habitatge, en el termini d'un mes des de l'endemà de la seua publicació en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
DISPOSICIÓ TRANSITÒRIA  
Una vegada elaborat i aprovat el Pla de prevenció d'incendis forestals de la Demarcació Forestal de Llíria, el Pla local de prevenció d'incendis forestals d'Albalat dels Tarongers haurà d'adaptar-se en un termini de 6 mesos al que disposa el Pla de prevenció de demarcació del qual serà subsidiari.  
València, 17 d'agost de 2007.- El conseller de Medi Ambient, Aigua, Urbanisme i Habitatge: José Ramón García Antón.